ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ เงื่อนไขการกำหนดบริเวณป้องกันระบบโครงข่ายพลังงานและข้อห้ามมิให้กระทำการภายในบริเวณดังกล่าว พ.ศ. 2555
ประกาศคณะกรรมการกำกับกิจการพลังงาน
ประกาศคณะกรรมการกำกับกิจการพลังงาน
เรื่อง
หลักเกณฑ์ วิธีการ เงื่อนไขการกำหนดบริเวณป้องกันระบบโครงข่ายพลังงาน
และข้อห้ามมิให้กระทำการภายในบริเวณดังกล่าว
พ.ศ. ๒๕๕๕
 

อาศัยอำนาจตามความในมาตรา ๑๑๖
แห่งพระราชบัญญัติการประกอบกิจการพลังงาน พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิ
เสรีภาพของบุคคล ซึ่งมาตรา ๒๙ ประกอบกับมาตรา ๓๓ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกำกับกิจการพลังงาน ออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศคณะกรรมการกำกับกิจการพลังงาน เรื่อง หลักเกณฑ์ วิธีการ
เงื่อนไขการกำหนดบริเวณป้องกันระบบโครงข่ายพลังงานและข้อห้ามมิให้กระทำการภายในบริเวณดังกล่าว
พ.ศ. ๒๕๕๕

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ หากมีความจำเป็นต้องกำหนดบริเวณป้องกันระบบโครงข่ายพลังงานและข้อห้ามมิให้กระทำการอันอาจเป็นอันตรายหรือเกิดความเสียหายภายในบริเวณดังกล่าว
ให้ผู้รับใบอนุญาตยื่นคำร้องขอต่อคณะกรรมการ พร้อมแสดงเหตุจำเป็นที่ต้องดำเนินการ
พร้อมแจ้งชื่อและที่อยู่ที่ติดต่อได้ของเจ้าของหรือผู้ครอบครอง
หรือผู้ทรงสิทธิอื่นในที่ดินหรืออสังหาริมทรัพย์ที่เกี่ยวข้องนั้น
ให้คณะกรรมการแจ้งให้เจ้าของหรือผู้ครอบครอง หรือผู้ทรงสิทธิอื่นทราบ
เพื่อให้เจ้าของหรือผู้ครอบครอง หรือผู้ทรงสิทธิอื่นคัดค้านภายในสามสิบวันนับแต่วันที่ได้รับแจ้ง
คณะกรรมการจะพิจารณาคำร้องขอ
คำคัดค้านและมีคำสั่งภายในหกสิบวันนับแต่วันที่ได้รับคำร้องขอจากผู้รับใบอนุญาต
กรณีมีเหตุฉุกเฉินหรือมีความจำเป็นเร่งด่วน
คณะกรรมการอาจกำหนดบริเวณป้องกันระบบโครงข่ายพลังงานและข้อห้ามมิให้ดำเนินการอันอาจเป็นอันตรายหรือเกิดความเสียหายอย่างหนึ่งอย่างใดโดยไม่ต้องดำเนินการตามวรรคหนึ่งก็ได้

ข้อ ๔ เมื่อคณะกรรมการกำหนดบริเวณป้องกันระบบโครงข่ายพลังงานและข้อห้าม
มิให้กระทำการอันอาจเป็นอันตรายหรือเกิดความเสียหายภายในบริเวณดังกล่าวไม่ว่าทั้งหมดหรือบางส่วนตามคำร้องขอ
หากเจ้าของหรือผู้ครอบครอง
หรือผู้ทรงสิทธิอื่นของที่ดินหรืออสังหาริมทรัพย์ได้รับผลกระทบจากการกำหนดบริเวณป้องกันระบบโครงข่ายพลังงานเเละข้อห้ามมิให้กระทำการอันอาจเป็นอันตรายหรือเกิดความเสียหาย
ให้คณะกรรมการกำหนดค่าทดแทนความเสียหายให้เจ้าของหรือผู้ครอบครองหรือผู้ทรงสิทธิอื่นของที่ดินหรืออสังหาริมทรัพย์ที่เกี่ยวข้อง
ตามหลักเกณฑ์ วิธีการและเงื่อนไขการกำหนดเงินค่าทดแทนความเสียหาย
จากการที่ผู้รับใบอนุญาตเข้าไปใช้สอยหรือครอบครองอสังหาริมทรัพย์ซึ่งมิใช่ที่อยู่อาศัยของบุคคลเพื่อประโยชน์ในการซ่อมหรือบำรุงรักษาระบบโครงข่ายพลังงาน
มาใช้บังคับโดยอนุโลม

ข้อ ๕ ให้ประธานกรรมการเป็นผู้รักษาการตามประกาศนี้
และวินิจฉัยชี้ขาดปัญหาเกี่ยวกับการปฏิบัติตามประกาศนี้


ประกาศ
ณ วันที่ ๒๕ มิถุนายน พ.ศ. ๒๕๕๕
ดิเรก ลาวัณย์ศิริ
ประธานกรรมการกำกับกิจการพลังงาน










ปริยานุช/ผู้จัดทำ
๒๑ สิงหาคม
๒๕๕๕

ณัฐพร/ผู้ตรวจ
๒๑ สิงหาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๑๒๖ ง/หน้า ๓๒/๑๗ สิงหาคม ๒๕๕๕